
K. Papp Miklós és egy értelmiségi hálózat: az irodalom szerepe a kulturális elit alakulásában a XIX. század végi Erdélyben

K. Papp Miklós a sajtónyilvánosság befolyásos képviselőjeként egy folyamatosan épülő kapcsolatháló egyik központja. A hagyatékában található, eddig fel nem dolgozott gazdag levelezés kirajzolja azokat a régiókon átívelő vonalakat, amelyek a rendi és a honorácior elit tagjaival egyaránt összekötik a Magyar Polgár alapító-főszerkesztőjét. A könyvek és kéziratok cseréje közben – mintegy a respublica litteraria egykori hagyományának logikájához hasonlóan – kialakul egy becsületességen és kölcsönös szívességen alapuló bizalmi viszony, a nyilvánosság fele közvetítő szerkesztő a hálózat dinamikájának egyik meghatározó eleme lesz, aki átjárást biztosít a társadalmi rétegek és a kialakulóban levő diszciplínák között, és egyben körvonalazódik az önmagát történész-forráskiadó, újság-, regény- és drámaíró szerepében egyaránt kipróbáló kulturális vállalkozó profilja.



